
Seppo Pietari Saarelainen


Syntyi 5.9.1947 Pielisjärvellä.


Koulutus:


Puuteollisuusteknikko Kotkan puutalousopistosta 1969


Puutalousinsinööri Kotkan metsä- ja puutalousoppilaitoksesta 1988


Perus-, alempi ja ylempi rationalisointitutkinto Tuottavuuskeskuksesta 1972, 1977, 1989


Työntutkimuskurssi, Johtamistaidon opisto (JTO) 1972


Yrittäjyysvalmennus, MEC-Rastor 1978


Työsuhdeasiainhoitajan kurssi, Suomen Työnantajain Keskusliiton yleinen ryhmä 1978


JOKO-koulutus, Helsingin kauppakorkeakoulu 1982


Henkilöstöpäällikkökurssi, JTO 1983


Johtamistaidon tutkinto, JTO 1989


Puheviestintäkurssit, Kuopion kesäyliopisto (Jyväskylän yliopisto) 1990


Lukuisia muita ammattiin liittyviä koulutuksia ja kursseja.


Työsuhteet:


Savo Oy työnjohtaja, tutkija 19701973


Oy Kaukas Ab henkilöstöhallinto ja työntutkija 19731975


Lujabetoni Oy tehdaspalvelu- ja henkilöstöpäällikkö 19751988


Yrittäjyys:


Betonimestarit-ryhmä 19882019 toimitusjohtaja, hallituksen puheenjohtaja.


Invest Saarelainen Oy toimitusjohtaja, hallituksen pj. vuodesta 2000. Sen myötä lukuisia muita hallituspaikkoja.


Luottamustoimet:


Työvoimatoimikunnan jäsen Kuopio, Suomen Työnantajain Keskusliitto (STK) 19801988


Työvoima- ja koulutuspolitiikan taustaryhmä STK / TT 19801995


Iisalmen Yrittäjät ry hallitus/sihteeri 19901995


Betoniteollisuuden Laaduntarkastus ry hallitus 19952003


Rakennustuoteteollisuus (RTT) hallitus/ johtokunta 19972019


Savon Yrittäjät ry puheenjohtaja 19971999


Yrittäjäin Fennia yritysryhmä 19982000


Savon Liitto yritysryhmä 19981999


Finnvera neuvottelukunta 19982002


Eläke-Fennia hallitus 19982001


TT:n PKT-valtuuskunta /Elinkeinoelämän Keskusliiton (EK) Yritysvaltuuskunta 20012019


Nordea Pankki Oyj:n valvoja 20022012


Eläkevakuutusyhtiö Sampo, Yritysneuvottelukunta 20022004


Eläkevakuutusyhtiö Ilmarinen, Vakuutusasiakkaiden neuvottelukunta 2005– 2011


EK:n Työmarkkinavaliokunta 20062009


Eläkeyhtiö Varma Yritysvaltuuskunta 20112018


Huomionosoitukset:


Iisalmen Yrittäjät ry, Vuoden yrittäjäpalkinto 1993


Suomen Leijonan ritarikunnan ansioristi 1997


Ylä-Savon teollisuus ry, Kisällikirja, 2003


Kauppakamari, kultainen ansiomerkki 2008


Teollisuusneuvos 2009


Yrittäjien timanttiristi 2017


Yrittäjäristin suurristi, nro 311 vuonna 2022


Kunniaporvari, Kuopion Yritysseuruus ry 2025


Harrastukset:


Rotarytoiminta.


Ammattiin liittyvä kirjallisuus, luennot, kirjoitukset, yms.


Sukuseuratoiminta.


Metsästys, kalastus ja matkailu.










Numerot kertovat Betonimestareiden menestystarinan


Seppo Saarelaisen johdolla Betonimestarit kasvatti liikevaihtoaan 1990-luvun suuresta talouslamasta huolimatta nollasta 205 miljoonaan markkaan kymmenessä vuodessa. Vuoden 2024 rahassa loppusumma vastaa 56 miljoonaa euroa.


Sittemmin liikevaihtoa kertyi yrityskauppojen ja kansainvälistymisen vauhdittamana 31 vuodessa Suomessa, Ruotsissa ja Baltiassa lähes 1 350 miljoonaa eli 1,35 miljardia euroa.


Bisneksiä oli myös Intiassa ja Afrikassa.


BM-yritysryhmän palveluksessa oli Suomessa ja Ruotsissa parhaimmillaan yli 300 ihmistä. Myöhemmin Baltia mukaan lukien työntekijöitä oli yhteensä lähes 600


Yritysryhmän yhteiskunnallista merkitystä kuvastaa, että se maksoi Suomessa ja Ruotsissa 32 vuotena yhteisöveroa 32,7 miljoonaa euroa, maksoi palkkoja 6 800 henkilötyövuotta ja investoi 67 miljoonaa euroa.


Betonimestareista tuli Pohjoismaissa alansa paras ja kannattavin, siksi se myytiin kolmeen kertaan. Niiltä pohjilta tuli perheenjäsenten lisäksi 12 muuta markka- tai euromiljonääriä.


Betonimestarit menestystarina jatkuu entistäkin vahvempana


1988 Seppo Saarelainen perustaa Betonimestarit Oy:n 1988 -1998 Suuren laman aikana BM kasvoi 40 kertaiseksi 1990-luku Laman aikana 70 kilpailevaa yritystä ajautui konkurssiin ja Partek ja Lohja sulkivat 17 tehdasta 1993 Bemetek aloittaa 1994 Besben konkurssipesän osto Haaparannasta ja Polartek perustettiin jatkamaan toimintaa 1995 Polartek myytiin Skanska Prefabille 1995 Polartek myytiin Skanska Prefabille 1995 -1998 Pomarbetonin vuokraaminen Elebetin konkurssipesästä 1995 Hakan konkurssipesältä vuokrattiin Kehäbetonin Åbyn tehdas 1998 Ruskon tehtaan osto ja Kärsämäen tehtaan vuokraaminen

2000 Kauppa jossa Vantaan, Turun ja Uuraisen tehtaat myytiin Parmalle 2002 Seppo ja Mika Saarelainen sairastuivat syöpään 2002 Parma kauppaan liittynyt kilpailukielto päättyi 2003 Nastolan tehdas ostettiin ja nostettiin pystyyn 2005 Haapaveden tehtaan osto 2006 Oulaisen tehdas perustetaan 2006 -2012 Vahva tuotannollinen läsnäolo Ruotsissa 2 tehtaalla, liikevaihto yhteensä 193 M€, Ruotsin yhtiön konkurssi 2012 Tuotanto keskitetään Suomeen projektimyynti ja – toimitukset jatkuvat Ruotsissa 2016 Betonimestarit perustaa TMB- ryhmän 2019 Betonimestarit siirtyy vahvistamaan Consolis- ryhmää

Betonimestarit Oy on kolmen A:n toimija (AAA)




[image: ]







[image: ]





BM-tarina pähkinänkuoressa.










Kymppikerrokseen on noustava askel ja kerros kerrallaan

Kun lähtee takamatkalta syrjä-Suomesta, pitää saada toiset kiinni ja tulla voittajana maaliin.


Takamatkaani lisäsi pitkä välimatka Kolin kotitilalta Päijät-Hämeen Nastolan tuberkuloosisairaalaan, jossa jouduin olemaan hoidoissa seitsemän vuotta 4-vuotiaasta lähtien. Ensimmäisen kolmen vuoden jakson aikana perheestä ei kukaan käynyt minua katsomassa.


Lapsuuden röntgenhoidot toivat aikuisuuden syöpäriesan 2000-luvun alussa.


Mutta nämä lähtökohdat toivat sisua ja sitkeyttäkin toteuttaa nuoruuden haaveita!


Vain siniset silmät olivat vakuutena, kun tämä poika ponnisti Kolin korven vaatimattomista kotioloista maakuntakeskuksen kautta valtakunnalliseksi vaikuttajaksi, ja siitä vielä kansainvälisillekin markkinoille.


Elinikäinen oppiminen on ollut johtolankani.


Elämän kymppikerrokseen on pitkä matka, askelmia voi kuvitella 160 ja välitasanteita kymmenen. Perille asti on kiivettävä vuosittain 23 rappusta. Kaikissa kerroksissa ja tasanteilla on hyvä pysähtyä, eikä hurauttaa niiden ohi herrahissillä. Ja kannattaa käydä naapuritalojenkin kerroksia koluamassa, koska poikkitieteellinen osaaminen on ollut minulle kantava voima menestyksessä.


Näillä askelmilla saa paremmat opit, viestit ja kokemukset kuin yrityksen johtotehtäviin suoraan yliopiston penkiltä tulemalla.


Pohdi ja kouluttaudu sisäiseksi ja ulkoiseksi yrittäjäksi!


Yrittäminen on johtamista, ihmisten ja asioiden. Johtamisessa tarvitaan kovia ja pehmeitä arvoja. Sovita nämä kaikki yhteen!


Menestyjäksi oppii tutkimusten ja kokemukseni mukaan näin:


– 20 % kuulemalla.


– 50 % kuulemalla ja näkemällä.


– 70 % kuulemalla, näkemällä ja puhumalla.


– 90 % kuulemalla, näkemällä, puhumalla ja tekemällä.


Lisäksi tarvitaan paljon lukemista ja kirjoittamistakin.


Ikinä kukaan ei opi kaikkea 100-prosenttisesti.


Taustalla vaikuttaa havaintotutkimus ”voisiko tehdä asiat nopeammin, paremmin ja edullisemmin huomioiden oma henkilökunta, kilpailijat ja markkinat.” Tutki, tulkitse ja analysoi markkinatilannetta ja kilpailijoita jatkuvasti! Betonimestareiden laatujärjestelmä oli tiivistettynä: 1. Johtaminen, 2. Resurssit, 3. Prosessit ja 4. Mittaaminen. Lukija, mieti mitä kukin aihealue tarkoittaa?


Vilkku päälle ja ohi -ajatteluni ei tarkoita, että meillä olisi ollut nopeampi ”auto”, mutta se oli viritetympi ja siinä oli paremmat ajajat ja kartanlukijat.


Yksi BM:n perusvauhdittaja alan kovassa kilpailussa oli alihankintapolitiikka, jossa myös alihankkijat ja ostajat sitoutettiin ja otettiin osaksi joukkuetta. Valitsimme heidät urakkakohteittemme läheltä ja näin saimme heti monen prosentin rahtihyödyt kilpailijoihin verrattuna.


Perehdyin jokaisen alihankkijan tuotantoon. Näin saatiin meidän ja koko rakentajaketjun tuotevalikoimat sekä aikataulut synkkaamaan. Tämän järjestelmän rakentaminen kesti vuosia, mutta kumppanuuden kautta saimme selvän edun, kun me annoimme osaamistamme ja saimme kilpailuetua. Kaikki voittivat!


Panostamalla laadukkaan tuotannon lisäksi suunnitteluun ja asennuksiin voitimme urakat, ja saimme paremman hinnan ja katteen.


Olennaista oli isoja kilpailijoita selvästi nopeampi tilaus- ja toimitusaika. Kuormitus oli tasaista, ja saimme yleensä pyytämämme hinnan.


Kukaan muu ei osannut käyttää tätä hommaa näin hyvin kuin me. Isot kilpailijamme elivät pitkillä, puolen vuoden toimitusaikatauluilla ja joutuivat myymään tilauskantansa loppupäätä halvemmalla. Laatupisteillä voitimme monta urakkaa kalliimmalla hinnalla.


Teimme kokonaistuottavuudessa kymmeniä muitakin asioita, joita kilpailijat eivät tajunneet.


Perheyrittäjyys korostui meillä Betonimestareissa. Ydintrio oli ja on vieläkin monissa uusissa tilanteissa vaimoni Sirkku ja poikani Mika. Jaoimme monet toimitus-, hallinto- ja myyntijohtajuudet sekä hallitusten puheenjohtajuudet. Järjestimme keskenämme sijaisuudetkin niin, että toimintakyky säilyi jonkun poissa ollessa.


Osasimme myös palkata oikeita ihmisiä monille muille johtopaikoille ja keskeisiin työtehtäviin.


Välillä piti poistaa mädät omenat korista, ettei lopputulos pilaannu.


Työntekijöiden kanssa on keskusteltava – ja ennen kaikkea heitä on kuunneltava. Omaa elämän mittaista matkaani on vauhdittanut halu kasvaa ja menestyä yhdessä henkilöstön kanssa. Se edellyttää joka portaalla vuorovaikutustaitoja. Näin saadaan pidettyä yllä joukkuehenkeä, joka johtaa tuottavuuden ja sitä kautta kannattavuuden nousuun.


Luottamuksen rakentaminen itseen ja toisiin on keskeistä. Samalla raikastuu työ-paikkahenki ja rakentuu Voittajajoukkue!


Yritysostojen kautta olen oppinut, että työpaikalla osataan ja/tai tiedetään asiat parhaiten. Luo sinne menestymisen edellytykset!


Toteutimme paikallisen sopimisen Iisalmen Peltosalmen tehtailla jo vuonna 1992, eli ennen kuin koko termi oli yleisessä käytössä.


SAK:n antama Vuoden 1998 työnantajatunnustus osoittaa, että osasimme senkin ja että nautimme arvostusta myös työntekijäjärjestössä.


Yksi tavoite on, että asiansa osaavat alaiset toimivat niin hyvin, että meistä omistajista tulee työttömiä ja voimme keksiä uutta ja tehokkaampaa liiketoimintaa.


Kysy toisilta ja kerro myös mitä itse näet! Tunne historia ja näe tulevaisuuteen. Vastuuta vastuuhenkilöt. Edellytä ja anna edellytykset esimiehille siihen, että he antavat alaistensa kysyä, mitä minulta odotat, kerrothan miten pärjään, opastatko silloin, kun sitä tarvitsen? Näihin kysymyksiin esimiesten on myös osattava vastata.


Kaikille on annettava tilaisuus onnistua! Ja palkitse suoritusten mukaan, jopa osaomistuksella.


Betonimestareiden menestyksen yhtenä perustana oli avainhenkilöiden sitouttaminen.


Me innostimme joukkueen Betonimestareiksi kysymällä, haluatko olla tiimissä, jolla on paras myynti- ja palvelukonsepti, kannattavuus, tuottavuus, laatu, työ-paikka ja hiilijalanjälki.


Suomen paras joukkue ja myös joukkuehenki meillä olikin! Monien työntekijöiden koulutuksessa sovellettiin olemassa olevaa työ- ja verolainsäädäntöä useita vuosia ennen kilpailijoita.


Taustani Luja-yhtiön henkilöstöpäällikkönä auttoi omassa yritystoiminnassani suhtautumisessa henkilöstöön ja myös tärkeisiin sidosryhmiin.


Meille haluttiin tulla töihin oppimaan uutta ajattelua ja menestymään. Saimme parhaat pelaajat. Meitä seurattiin ja matkittiin!


Mutta myös me matkimme. Olen nimennyt Nopean matkijan malliksi alkuvuosien toimintatapamme, jossa annoimme isoimpien kilpailijoiden tehdä tuotekehitystä – ja virheitäkin. Katsoimme, mitä he olivat saaneet aikaan ja siirsimme parhaat käytänteet toimintaamme. Näin meidän ei tarvinnut käyttää aikaa tuotekehitykseen, mutta tuotteemme olivat vähintään samantasoiset ilman ryntäilykustannuksia. Olimme jo siinä kokoluokassa, että meillä oli valmius toimia tässäkin nopeasti.


Vain voittaja palkitaan kovasti kilpaillulla betonialalla. Urheilukisoissa paras saadaan selville mittanauhalla tai kellolla. Seuraavaksi parhaille ojennetaan hopea- ja pronssimitalit, mutta rakennusurakkakisoissa kakkonen ja kolmonen eivät saa mitään.


Siksi rakenna voittajatiimi. Ja visioi!


Isoa BM-visiota tehostettiin vuosina 20112016. Tavoitteena oli rakentaa Pohjoismaiden menestynein betonialan yritys vuoteen 2020 mennessä. Mutta se toteutui jo 2019, ja Consolis Parma osti meidät. Sitä ennen 2016 BM oli myyty osaksi virolaista TMB-konsernia, ja hyökätty takaisin Ruotsin markkinoille.


Emme tarvinneet yhteiskunnan hallintoa avuksi alkustartin jälkeen – päinvastoin omavaraisuus, joustavuus ja osaaminen on ollut meillä riittävää.


Muista, että huomisen peli pelataan tänään. Shakki ja matti!


Ajattele isosti ja usko unelmiisi!


Tässä on taustaa ja syitä, miksi tämä kirja on tehty. Siksi kannattaa lukea jatkosivuilta, kuinka menestystarina rakentui.


Kuopiossa syksyllä 2025


Seppo Saarelainen


teollisuusneuvos jo vuodesta 2009










Kerran kieltäydyin, toisella kerralla vetkuttelin, kolmannella kerralla suostuin


Teollisuusneuvos Seppo Saarelaisen henkilöhistoriaan perehtyessä nousee mieleen edesmenneen kirjailijan Erno Paasilinnan kärjistetty aforismi ”Itseoppinut on ainoa oppinut. Muut ovat opetettuja”.


Sepon muistellessa vauhdikkaasti elämäänsä, vastuu ei siirry kenellekään muulle, mutta kuuntelijakin hengästyy.

Pertti Ruohonen






Seppo soitti pari vuotta sitten ja yllättäen esitti, että ryhtyisin kirjoittamaan hänen elämäkertaansa. Kieltäydyin, koska pidin sitä mahdottomana toimittajan työni ohessa.


Keväällä 2024 Seppo lähestyi toisen kerran, kun oli kuullut eläköitymisen ajatuksistani. Vetkuttelin vastausta vedoten Savon Sanomien kanssa tekemääni avustajasopimukseen, ainakin kolmen kuukauden vapaa-ajan tarpeeseeni ja siihen, että en tunne riittävästi miestä, enkä yhtään betonialaa.


Olin vuosien varrella ohuesti tutustunut Seppoon, joka muutamia kertoja tavatessamme kritisoi mediaa ja/tai alkoi esittää juuri siihen lyhyeen hetkeen mahtumattomia laajoja näkemyksiä, miten yrittäjien ja yhteiskunnan asiat olisi parempi hoitaa.


Kun hän soitti syksyllä 2024 kolmannen kerran kannustavine perusteluineen, lupauduin tapaamaan ja kuuntelemaan perustarinan. Tarinallinen toteutustapa alkoi kiinnostaa! Mitään syvällistä talouspainotteista yrityshistoriaa en olisi ollut oikea ihminen tekemään.


Olenkin tehnyt tämän kirjan värikkään henkilökohtaisen elämän ja menestyksekkään yrityselämän kirjaajana, en kirjailijana enkä osin uskomattomienkin tapahtumien taustoja penkovana ja muiden asianosaisten näkemyksiä hakevana journalistina.


Tapahtumat kerrotaan pääosin niin kuin Seppo haluaa ne omassa elämäkerrassaan kertoa.


Hänen ja muidenkin haastateltujen kerronnassa on tietoisesti rikottu kirjakielellisiä kieliopin päätesääntöjä, jotta on saatu ihmisten puhekieli luontevammin tä-män kirjan kieleksi.


Materiaalia oli tarjolla niin tukahduttavan paljon, että vain osa pääsi näiden kansien väliin.


Korvesta korkeuksiin, tautien kautta tavoitteisiin, vaikeuksien kautta voittoihin, mies joka pääsi puusta pitkälle betonilla, vieteillä vientiä, ihmissuhteistaan eroava elämän etsijä, inhimillinen insinööri, kapinallinen kapitalisti, joka ei tarpeettomasti tylytä työväkeä, perheen ja yrittäjyyden yhdistäjä, mielellään miljonääri…. Tällaisia kiteytyksiä alkoi nousta ensitapaamisten jälkeen mieleeni.


Sitkeys, päämäärätietoisuus ja johdonmukainen toiminta ovat olleet Sepon menestyksen eväitä. Tosin hänen kohdallaan johdonmukainen ajattelu ei ole aina ollut yhtiöiden toimivan johdon mukaista. Uransa alkupuolen ajatusten vaihdossa johdolle taisi jäädä usein Sepon ajatuksia. Myöhemmässä omassa johtajavaiheessaan Seppo ei ole karttanut ottaa huomioon ja käyttöön työntekijöidensä eikä kilpailijoidensa ajatuksia.


Raha on ilmiselvästi aina motivoinut Seppo Saarelaista. Siksi tässä kirjassakin on kirjattu eri elämänvaiheiden palkat ja yrityskaupat usein markalleen ja eurolleen. Insinööritaustalta myös neliö- ja kuutionumerot tulevat pitkästä muistista sanoja tarkempina.


Kun oman uran pääsuunta oli betonoitu, alkoi Betonimestareiden tuotannosta nousta jyhkeitä rakennuksia eri puolille maata ja ulkomaitakin


Seppo teki itsestään, ja monesta muustakin miljonäärin, mutta ei jäänyt kellumaan rahojensa päälle. Miljonääristä tuli eläkeiässä visionääri, joka bisnesenkelinä pyrkii viemään varsinkin uuden teknologian yrityksiä menestykseen. Eikä haittaa, vaikka omakin omaisuus edelleen karttuu, kun mies mahdollisuuksiin tarttuu.


Hyvänä apuna tämän kirjan kasaamisessa oli sukuseura-aktiivi Anita Saarelaisen kirjoittamaa, mutta julkaisematonta Sepon elämäntarinaa vuoteen 2019 saakka. Myös Marita-tyttären isänsä 60- ja 70-vuotispäivien juhlakirjoihin toimittamat monien ihmisten Seppo-kokemukset avarsivat henkilökuvaa.


Isoin kiitos kuuluu Sepon puolisolle ja useissa yrityksissä monissa keskeisissä rooleissa toimineelle Sirkulle, joka kymmenissä istunnoissamme pystyi kiskomaan miehensä vuolaat ja lennokkaat muistelut takaisin pöydän pintaan – ja myös kiteyttämään ja kirkastamaan kirjoittajan selvästi betonialaa tuntemattomat kysymykset. Sirkun tarkat arkistoinnit ja tekninen tietokoneosaaminen olivat korvaamaton apu.


Sepon elämän yksi perusajatus on, että lukeminen kannattaa aina. Toivomme, uskommekin yhdessä, että myös tämän kirjan lukeminen kannattaa ja jopa joitakuita opettaa.


Kuopiossa syksyllä 2025


Pertti Ruohonen


Elämäntarinan kirjaaja


Pertti Ruohonen (s. 1958) työskenteli vuodesta 1986 lähtien eri toimitus- ja esimiestehtävissä Savon Sanomissa Kuopiossa. Välillä hän oli lähes 12 vuotta toimittajana Keskisuomalainen-konsernin useiden maakuntalehtien yhteisessä Sunnuntaisuomalaisessa, jossa varsinkin Rikka Ruohonen -pakinapalsta saavutti suuren suosion.


Ruohonen voitti Sanomalehtien liiton valtakunnallisen reportaasikilpailun valokuvaaja Olli Herrasen kanssa 1995 jutulla, joka kertoi Kansallis-Osake-Pankin pääjohtajan Pertti Voutilaisen yrityksestä pelastaa pankkinsa kansallisella osakeannilla. Samana vuonna Ruohoselle ojennettiin Savo-Kainuun Journalistiyhdistyksen palkinto.


Esikoiskirja Me Rikkaruohoset (2003) kertoo perheen kolmen tyttären kommenteista maailmanmenoon. Ruohonen on ollut osakirjoittaja muutamissa muissakin teoksissa.










Vuosi 1947 purki ja lisäsi Suomen jännitteitä


Seppo Saarelaisen syntyessä 5.9.1947 toisen maailmansodan virallisesta päättymisestä oli kulunut vasta kolme päivää vaille kaksi vuotta. Suomi oli alkutaipaleella toipumisessa talvi-, jatko- ja Lapin sodan fyysisistä ja henkisistä sekä maan itäosan isoista alueellisista menetyksistä.


Kansakunnan karu arki jatkui suurilla sotakorvauksilla. Itänaapuri rohmusi itselleen sodassa nujerretun Saksan Suomen saatavatkin, ja oli pakkovuokrannut heti sodan päätyttyä nöyryyttävästi Porkkalan alueen Hangon niemimaalta omaan käyttöönsä.


Liittoutuneiden ja etenkin Neuvostoliiton vaatimassa Suomen sotasyyllisyysoikeudenkäynnissä tuomitut presidentti Risto Ryti, jatkosodan aikaiset pääministerit, edistyspuolueen J. W. Rangell ja kokoomuksen Edwin Linkomies sekä muun muassa ministeri Väinö Tanner (sd.) istuivat vankilassa. Samoin myös sodan jälkeisessä asekätkentäjutussa epäilty päämajoitusmestari, kenraaliluutnantti A.F. Airo


Vuonna 1947 oli käynnissä iso ja pitkä asekätkentäoikeudenkäynti, jossa lopulta tuomittiin lähes 1 500 suomalaista erilaisiin rangaistuksiin. Airo vapautettiin.


Pariisin rauhansopimus sinetöi maailmansodan jälkiselvittelyt syyskuun puolivälissä. Sen jälkeen viimeiset Neuvostoliiton valvontakomission jäsenet poistuivat Suomesta loppuvuodesta 1947. Presidentti J. K. Paasikivi julisti talvisodan alkamisesta, marraskuun lopusta 1939, voimassa olleen sotatilan Suomessa lopulta päättyneeksi.


Rauhansopimuksesta huolimatta Yhdysvaltojen ja Neuvostoliiton hallitsemien blokkien välinen kylmä sota jakoi länttä ja itää. Lokakuussa 1947 Neuvostoliitto ja Puola estivät Suomen ja Saksan sota-aikaisen liittolaisen Italian pääsyn Yhdistyneiden kansakuntien (YK) jäseniksi, koska länsimaat eivät hyväksyneet jäseniksi Unkaria, Romaniaa ja Bulgariaa.


Joulukuussa Suomessa pidettiin ensimmäiset sodan jälkeiset kunnallisvaalit. Porvarilliset puolueet saivat 53,6 ja SDP 24,9 prosenttia äänistä.


Eduskunnassa suurimmaksi puolueeksi oli noussut vuoden 1945 vaalien ja parin loikkauksen jälkeen Suomen Kansan Demokraattinen Liitto (SKDL). Tämä lähinnä kommunisteja kokoava puolue oli perustettu 1944. Vuoden 1948 vaaleissa eduskuntaan syntyi porvarienemmistö paikkajaolla 10892










Kolilla syntyi suuren ikäluokan pieni edustaja

Vuonna 1947 syntynyt Seppo kuvattuna Kolin kotimaisemissa 1948






Seppo Pietari Saarelainen syntyi sodan jälkeisen Suomen suurten ikäluokkien suurimman vuosisarjan 1947 edustajana pienen pienviljelijäperheen kuopukseksi.


Sinä vuonna syntyi noin 108 000 lasta. Joukossa muitakin sittemmin elämässään menestyneitä, kuten keskustapuoluetta kansanedustajana, ministerinä, ja europarlamentaarikkona palvellut Mauri Pekkarinen, osin samoissa töissä, mutta myös kirjailijana ja tv-julkkiksena toiminut tohtori Lasse Lehtinen (sd.), Suojelupoliisin päällikkö ja eduskunnan pääsihteeri Seppo Tiitinen, Suomen ammattiliittojen keskusjärjestön SAK:n pitkäaikainen johtaja, kirvesmiehestä ministeriksi noussut Lauri Ihalainen (sd), mediapersoona Timo T.A. Mikkonen, muusikot Hector eli Heikki Harma ja Badding eli Rauli Somerjoki sekä Paula Koivuniemi


Mutta näillä muilla ei ollut syntymäpaikkana silloin Pielisjärveen, sittemmin Lieksaan liitettyä kansallisaarretta Kolia.


Koli oli kasvuympäristönä komea, mutta Saarelaisten kotitilalla oli karumpaa. Kivirannan vuonna 1915 pystytetyn hirsimökin ympärillä pientilan pinta-ala oli 20 hehtaaria, josta peltoa tarkalleen 3,62 hehtaaria. Lisäksi oli vuokramaita.


Lehmäluku vaihteli kolmen ja neljän välillä. Lisäksi oli hevonen, muutamia lampaita ja joskus sikakin.


– Valtavasta maaseudun murroksesta ja tuottavuuden kehityksestä kertoo se, että silloin kotitalon lehmät tuottivat maitoa yhteensä noin 10 000 kiloa vuodessa. Nykyisin yksi lehmä tuottaa jopa 12 000 kiloa vuodessa, Seppo vertaa.


– Me elettiin omavaraistaloudessa. Lisäruokaa saatiin metsästyksellä ja kalastuksella. Kesällä syötiin kalaa ja talvella lihaa. Jääkaappia ei ollut, joten säilöntä hoidettiin suolan avulla, Seppo muistelee lapsuutensa ruokavaliota.


– Pellot oli raivattu lihasvoimin metsästä ja suosta vuosina 18901930. Tilalla viljeltiin lähes kaikki ruoka. Kaupasta haettiin vain kahvi, suola ja muut mausteet.


Maitoa tuli 2535 litraa päivässä. Se jäähdytettiin lähteessä. Aluksi maito kirnuttiin voiksi. 1950-luvun lopulla alkoi tonkkien vieminen meijeriin puolentoista kilometrin kärrikuskauksella maitolaiturille.


Lisätuloja hankittiin tekemällä tilan ulkopuolisia töitä ja myymällä marjoja. Vä-lillä myytiin vähäistä metsääkin hankintakaupalla, eli itse kaatamalla ja tien varteen hevosella kuskaamalla.


Perheessä oli kaksi lasta. Isoveli Raimo Matias oli 1936 syntyneenä yli 10 vuotta Seppoa vanhempi. Siihen väliin syntyi kuolleena Jaakko Johannes sotavuonna 1944. Hänet haudattiin talon läheiselle niitylle.


Isä Toivo Armas Saarelainen ja äiti Aino Siiri Turunen olivat syntyneet Venä-jän vallan aikana vuonna 1912. Pohjois-Karjala-juurisia molemmat, isä lähtöisin Pielisjärveltä, äiti Juuasta.


Kun pariskunta vihittiin vuonna 1934, äiti sai häälahjaksi kaksi lehmää.


Isän kotitilan nimi Syrjä kertoo omalla tavallaan molempien kasvupaikkojen sijainnista.


Toivon koulunkäynti jäi neljän viikon kiertokouluun. Siiri kävi neljävuotisen kansakoulun.


– Isä oli oppinut lukutaidon alkeet sekä yhteen- ja vähennyslaskua. Äiti toimi uskonnon opettajana lapsille. Hän oli musikaalinen ja lauluääni oli hyvä, Seppo laajentaa vanhempiensa osaamista.


Äidin elämäntaival päättyi 1995, Pohjois-Karjalan yleisestä kuolinjärjestyksestä poiketen isä eli pidempään, vuoteen 2000 saakka.


Eipä tiennyt Seppo, että syntymävuonnaan Suomessa julkaistiin pari kirjaa, joiden nimet tulisivat hänenkin elä-mänkaaressaan vahvasti eteen: Lauri Viidan runokokoelma Betonimylläri, kuopiolaisen lehtimiehen Simo Puupposen eli Aapelin Onnen pipanoita ja Väinö Linnan esikoisteos Päämäärä.

Sepon vanhemmat Toivo ja Siiri Saarelainen kuvattuna vuonna 1934






Sarjakuvapuolella amerikkalainen Carl Barks loi Sepon syntymävuonna Aku Ankan rinnalle rikkaan liikemiehen


Roope Ankan. Hahmo oli tarkoitettu vain yhteen tarinaan vierailijaksi, mutta tämä Akun rikas eno ei enää pudonnut sarjakuvaveneestä. Ja Seppo oli tietämättään matkalla miljonääriksi.


Lähes seitsemän lapsuusvuotta sairaalassa


Sepon oikean jalan polvi jäykistyi oudosti nelivuotiaana.


Yksi köyhän Suomen pahoista taudeista oli tuolloin tuberkuloosi, joka vielä 1940-luvun puolivälissä tappoi vuosittain yli 200 kansalaista. Tautia saatiin kuriin rokotuksilla, antibiooteilla sekä paremmalla ruoalla ja hygienialla vasta 1950-luvulle tultaessa.


Seponkin vaivaa epäiltiin sen ajan kehnolla diagnosoinnilla tuberkuloosiksi. Vasta useita vuosia myöhemmin lääkärilausunnossa todettiin, ettei syyllinen ollutkaan tuberkuloosi, vaan kotitilan huono vedenlaatu.


Silloin ei tiedetty, että sairaalan röntgenhoidoista seuraisi aikuisiällä paljon pahempi tauti. Säteilytyksen hintana Sepolle puhkesi verisyöpä 54vuotiaana. Tä-hän tautiin palaamme kirjassa myöhemmin.


Raju hoitoratkaisu perustui virheelliseen diagnoosiin. Pikkupoika passitettiin kauas kotoa lasten parantolaan Päijät-Hämeen Nastolaan. Ensimmäinen kolmen vuoden hoitojakso alkoi olympiakesän 1952 alussa.


– Isä vei minut sinne. Kävelimme 6 kilometriä, josta menimme linja-autolla Joensuuhun ja jatkoimme junalla Nastolaan.


Isä ei ollut käynyt aikaisemmin siviilissä Joensuuta kauempana. Sota-aikana hän oli Vaasan sairaalassa.

Seppo Nastolan lasten parantolassa 1952






– Hän viipyi Nastolassa perillä vain noin puoli tuntia ja kertoi, että minä jään sinne ja minut parannetaan terveeksi, Seppo kertaa 73 vuotta myöhemmin.


Hoito kesti ensivaiheessa kolme vuotta. Sinä aikana perheestä ei kukaan käynyt Sepon luona sairaalassa.


– Äiti piti ainoastaan kirjeyhteyttä. Hoitajat lukivat niitä minulle.


– Kaksikerroksinen vanha sotilassairaala oli nelivuotiaan silmissä iso. Huoneissa oli 1012 lasta. Saksalainen ylilääkäri sanoi ”guten tag” potilaskäynnille tullessaan ja ”auffidersseen” lähtiessään.


Sairaalasta ei saanut poistua. Hoitovaiheessa piti olla koko ajan sidottuna sänkyyn.


– Jalkaa venytettiin puolentoista kilon vetositeellä, ettei se olisi jäänyt toista lyhyemmäksi. Valjaat olivat päällä ja side oli solmussa sängyn alla, eikä sitä voinut itse avata. Fysikaalista hoitoa ja jumppaamista ei silloin tunnettu, Seppo kertaa kovaa koettelemusta.


– Tervehtyminen ja kotiin pääsyn toive olivat tietenkin valtavat.


Kotiin poika pääsi vasta kesäkuussa 1955

Välillä Nastolan parantolassa pääsi huonehoidosta pihallekin valjaissa. Kuva vuodelta 1953






Mutta uudelleen sairaalaan Seppo joutui jo saman vuoden marraskuun alussa 8-vuotiaana.


Se sairaalareissu kesti 3,5 vuotta.


– Silloin olin siellä vapaampi. Sain liikkua sängyn ulkopuolella, juoksin ja hypin.


Villeydestä tuli rangaistuksiakin:


– Nukuin pesuhuoneessa viikon. Olisin saanut anteeksi, jos olisin ottanut naisopettajaa kaulasta kiinni ja pyytänyt anteeksi. En suostunut, koska en ollut ollut väärässä.


Opetus heikoista jäistä tuli karmealla tavalla, kun sairaalakaveri Ilari hukkui lä-heiseen Kukkanen-järveen.


Ympäröivä maailma alkoi pientilallisen poikaa kiinnostaa.


– Yksi tietolähde oli kidekoneradio. Televisio tuli sairaalaan 1957 tai 1958. Mutta alle 12-vuotiaat eivät saaneet katsoa kiellettyjä ohjelmia.


Sen aikaisen sähköisen viestinnän vahva muistikuva on, kun Neuvostoliitto laukaisi maailman ensimmäisen Sputnik-satelliitin avaruuteen lokakuussa 1957


– Tietoa karttui lisäksi sairaalassa keskenämme järjestetyistä tietokilpailuista. Siellä opin myös shakin peluun.

Seppo pääsi kotiin Nastolasta lopullisesti kesäkuussa 1959






Paluu kotiin Kolille toteutui 5. kesäkuuta 1959, kun Toivo-isä haki poikansa Nastolasta kotiin


– Olin kysynyt sairaalassa, miksi minä olen täällä, kun pääsin jo liikkumaan hyvin.


Kotiin tultua maalaistalon käytännön taitojen haltuunoton halu oli kova:


– Opin seivästämään heiniä, käyttämään hevosvetoista haravakonetta, kalastamaan ja metsästämään.


– Myös tientekoon ja kantojen raivaukseen tarkoitetut dynamiitit ja nallit tulivat tutuiksi, osin Raimo-veljen opetuksella. Isän ohje oli, että laita dynyt oikeaan taskuun ja nallit vasempaan.


– Tänä päivänä ei tulisi kuuloonkaan, että 1314-vuotiaat pojat saisivat räjäytellä dynamiittia, mutta varovaisuutta noudattaen vahinkoja ei sattunut. Työnopetus oli hyvä ja monipuolinen ja avarsi ajattelua, Seppo kertoo.


13-vuotiaana 12-tuntisia työpäiviä


Toisen sairaalajakson jälkeen Seppo pääsi naapurin Nuutilaan ”rengiksi” vasta 13-vuotiaana, kun koti- ja koulutöistä oli vapaata. Poikanen tienasi omaa rahaa heinätöillä, kivenkeruulla, pilkkomalla polttopuita ja kaivamalla ojia. 12-vuotiaan työpäivä saattoi olla 12 tuntia.


– Välissä oli tunnin ruokatunti ja pari puolen tunnin kahvitaukoa. Kun kunto oli hyvä, ei työtä kokenut raskaaksi.


Palkka ei kummoinen ollut, mutta kotona kasvatettiin pienenkin rahan arvostamiseen.


Palkka oli 15-vuotiaana 7 markkaa koko päivältä. Vuoden 2023 euroissa se vastaa 1617 euroa.


Sepon mieleen on jäänyt pysyvästi myös rippikouluikäisenä aloitettu propsien kuorinta.


– Tein kotitilan metsässä isän kanssa harvennushakkuuna pokasahalla ja hevosella vajaan sadan motin propsisavotan.


– Isä lupasi minulle työpalkan, mutta aikoi itse pitää hevosen ja puiden osuuden, joka olisi ollut 60 prosenttia. Mutta antoi lopulta yllätyksekseni koko hankintakaupan rahat minulle.


Sen tulon tuleva miljonääri pisti 15-vuotiaana pankkiin kasvamaan korkoa korolle.


Ei lapsuus pelkkää kärsimystä ja työntekoa ollut.


– Olin vilkas poika ennen sairaalaan menoa. Piiloutumisleikkiä vanhemmat hankaloittivat lampaankellolla, mutta keksin laittaa siihen heiniä sisään, ettei ääni kuulunut.


Vaarallisempia leikkejä myöhemmin olivat panosten tekeminen ja räjähdyskokeilut.


– Nuotiossa pamahti ja kalaakin pyydettiin. Halusin näyttää.


Parhaat koulukaverit olivat Sorjosen Eino, Jouko ja Eljas sekä Martikaisen pojat Eero ja Pekka. Kaikki asuivat parin kilometrin päässä kotoa.


Tulitikkuleikkejäkin tietenkin oli.


– Onneksi mummo opasti turvalliseen tulenkäyttöön.


Myöhemmin teini-iässä poikien kanssa ajettiin moottoripyörillä kilpaa.


– Kolin mutkissa hävisin pienemmille pyörille 250-kuutioisella Jawallani, mutta olin aina ensimmäinen Kolin huipulla. Vapaalla alas laskien -kilpailut loppuivat onnettomuuteen. Kukkosen poika menetti pyörän hallinnan ja ajoi ulos – ambulanssilla Juukaan.


Kansakoulu pääosin sairaalassa


Pitkä lapsuuden hoitojakso tarkoitti myös sitä, että Seppo kävi kansakoulun kolme ensimmäistä luokkaa Nastolan sairaalassa.


– Kolilla 1955 ihmeteltiin, miksi olin jäänyt ekalle luokalle. Olin kuulemma selvä tokaluokkalainen, jonne minut siirrettiinkin, vaikka en ollut osannut sairaalassa lukea riittävän hyvin. Kurinpitoon taisi kuulua tämäkin tapaus.


Kotiutumisen jälkeen koulu jatkui syksyllä 1959 neljänneltä luokalta seitsemänteen luokkaan Kolin Lahnalammen kansakoulussa.


Terveysongelman lisäksi riesaksi tuli koulukiusaaminen Kolilla.


– Oli tönimistä, ja Esko Poutiainen ja Kinolan Otto söivät minun evääni.


– Siihen aikaan kansakouluun vietiin voileivät, kerättiin puolukoita, jotkut vanhemmat pojat toivat ”kolkkamatikoita”. Keitto saatiin koululta. Minä sain ”tossurahaa”, kun koulumatka oli yli viisi kilometriä. Noin 7,5 kilometrin koulumatkat kuljin polkupyörällä ja potkurilla, mutta usein Raimo-veli kuskasi moottoripyö-rällä.


Jokapäiväistä ei koulukulkeminen ollut, koska Seppo majoittui huonolla säällä opettajan luona.


Opettaja Kaarlo Piiroisen Seppo voitti ”Nastolan opeilla” shakinpeluussa.


– Sitä ei saanut kertoa toisille.


– Olin hyvä oppilas, ja minulle ehdotettiin keskikouluun menemistä Lieksaan. En mennyt, kun halusin olla kotona, josta olin sairaalajakson aikana joutunut olemaan kauan pois.


Lahnalammen kansakoulusta Seppo siirtyikin vuonna 1962 Lieksan keskustaan kansalaiskouluun, joka toimi sisäoppilaitoksena.


Siitä koulusta Seppo selvisi hyvin arvosanoin.


Kolin opit elämään


Nämä lapsuusajan opit ovat seuranneet Seppoa – tai paremminkin Seppo niitä – koko aikuisiän:


• Älä syö enemmän kuin tienaat.


• Älä ole kunnan elätti.


• Vie mennessäsi ja tuo tullessasi.


• Älä tee tyhjää työtä, silloin et saa mitään aikaan.


• Ennakoi ja varaudu muuttuvaan maailmaan. Mieti tulevaisuutta – haaveile.


• Ota aina toiset huomioon.


• Oppiminen on elämäntapa.


• Rahan käyttö, säästäminen – korkoa korolle.


• Startti elämään onnistuu takamatkastakin.


• Lue. Opi. Elinikäinen oppiminen kannattaa.


• Ole itsesi herra.










Vuosi 1964 vauhditti isoja muutoksia maassa ja maailmalla ja jätti lämpimiä muistoja keskellä kylmää sotaa


Vuonna 1964 teini-ikäinen Seppo Saarelainen muutti kotitilalta kaupunkiin. Myös koko maassa ja maailmalla elettiin isojen muutosten aikaa. Suomalaiset olivat vaurastuneet vahvasti 1950-lukuun verrattuna. Ja jos kaikkeen ei ollut varaa kertamaksulla, osamaksut olivat apuna – tai riesana.


Kotien visioita laajentamaan tuli televisioita. Suosituimmaksi tv-kasvoksi nousi tietokilpailumies Esko ”Kyllä” Kivikoski. Yleisradio osti Radioinsinööriseuran perustaman TES-TV:n ja muutti sen nimeksi TV2. MTV osti ohjelma-aikaa Yleltä, jonka pääjohtajaksi valittiin kiistelty kirjallisuusmaisteri Eino S. Repo. Ohjelmat radikalisoituivat ja kansa puhui ”reporadiosta”.


Pesukoneet antoivat perheen äideille lisäaikaa, autoistuminen pisti miehet entistä enemmän liikkeelle – liian vauhdikkaastikin. Silloisen Tapaturmantorjunta ry:n liikennejaoston Taljan tilastojen mukaan vuonna 1964 liikenneonnettomuuksissa kuoli 960 ihmistä ja loukkaantui yli 14 000. Silloin ei ollut autoille nopeusrajoituksia eikä turvavyöpakkoa. Vastaavat vuosittaiset luvut olivat 2020-luvun alussa alle 200 ja noin 3 500, vaikka liikennemäärät olivat tietenkin moninkertaistuneet. Kevyen liikenteen kulkuvälineenä aloitti polkunsa kulttimaineeseen Helkama-yhtiön Jopo. Nimi on lyhennys Jokaisen Polkupyörästä.


Kevyen musiikin puolella brittibändi The Beatles jatkoi maailmanvalloitustaan. Rautalankamusiikki tuli tangon rinnalle Suomenkin tanssilavoille. Mutta erityisesti Suomessa innostuttiin letkajenkasta. Rauno Lehtinen jalosti 1964 Erik Lindströmin edellisvuoden Letkajenkka-sävellyksen Letkikseksi, jota on levytetty vähintään satana eri versiona eri kielillä eri maissa. Katri-Helenan ensimmäinen hitti Puhelinlangat laulaa nousi soittolistojen kärkeen.


Maailmankirjallisuudessa ranskalainen Jean-Paul Sartre kieltäytyi Nobelin kirjallisuuspalkinnosta.


Elokuvapuolella Suomessa sai ensi-iltansa Spede Pasasen ensimmäinen elokuva X-Paroni.


Maailmalla ilmestyi jo kolmas James Bond -elokuva 007 ja Kultasormi Sean Conneryn tähdittämä.


Olympiaurheilussa vuosi oli Suomelle menestyksekäs. Innsbruckin talvikisoissa Eero Mäntyranta voitti 30 ja 15 kilometrin hiihdot sekä lisäksi hopeaa 4 x 10 kilometrin viestissä. Suomen koko saldo oli kolme kulta-, neljä hopea- ja kolme pronssimitalia. Tokion kesäolympialaisissa suomalaiset saavuttivat yhteensä viisi mitalia, joista kolme kultaista ja kaksi pronssista. Kultaa heitti keihäällä Pauli Nevala ja ampuivat pistooleilla Pentti Linnosvuo ja Väinö Markkanen


Etelä-Afrikka suljettiin kisoista rotuerotteluun perustuvan apartheid-politiikkansa vuoksi. Taustalla oli mustien oikeustaistelija Nelson Mandelan tuomitseminen elinkautiseen vankeuteen kesäkuussa.


Suomen politiikassa presidentti Urho Kekkosen asema oli horjumaton. Johannes Virolainen valittiin kesäkuussa Maalaisliiton uudeksi puheenjohtajaksi, kun hän voitti niukasti edeltäjänsä V. J. Sukselaisen. Jo syyskuussa Kekkonen nimitti maahan Virolaisen johtaman hallituksen.


Lakisääteinen sairausvakuutus tuli Suomessa voimaan viimeisimpien maiden joukossa Euroopassa.


Maailmalla Vietnamin 20-vuotinen sota oli noin puolivälissä.


Kaikkien aikojen nuorimpana Nobelin rauhanpalkinnon saanut yhdysvaltalainen kansalaisoikeustaistelija, 35-vuotias Martin Luther King sanoi pitävänsä mahdollisena, että Yhdysvalloissa on 25 vuoden kuluttua mustaihoinen presidentti. Neuvostoliitossa syrjäytettiin Nikita Hruštšov. Vallan ottivat Leonid Brežnev ja Aleksei Kosygin


Kylmä sota viilensi edelleen maailman poliittista lämpötilaa.


Suomessa sotaisin ase oli maan ensimmäinen lumitykki, joka otettiin käyttöön Kalpalinnan laskettelukeskuksessa Janakkalassa. Rauhantyöhön Suomi osallistui lähettämällä ensimmäisen YK-pataljoonansa Kyprokselle.










Kolin kodista Kallaveden kaupunkiin


Kansalaiskoulun päätyttyä äidin halu oli, että Seppo pääsisi kauppakouluun, ja sitä kautta vaikkapa Kolille myyjäksi. Siiri-äiti ennakoi viisaasti jo laajemminkin maatalouden pahenevia muutoksia, ja tavoitteli pojalleen pientä maatilaa parempaa elämää.


– Itsekin olin katsellut lähiympäristöön, jossa oli erakoituneita ja osin höperöityneitäkin ihmisiä. Tuli vähän holotna olo. Mietin, että tämmönenkö minustakin tullee. Varsinkin kun taustalla oli lapsuuden pitkä sairaalakokemus, Seppo muistelee yhtä elämänsä ratkaisevaa polun valintaa.


Metsäkansan ”harrastukset” pontikankeittoineen ja riistan salakaatoineen eivät houkutelleet.


Beatles-pitkätukkainen teini suuntasikin 17-vuotiaana marraskuussa 1964 Kolin kodista Kuopioon, jossa isoveli Raimo jo asui.


– Äiti järjesteli minut 50 tunnin konekirjoitus- ja kirjanpitokouluun, jossa oli hyvänä opettajana Saila Niskanen. Kolin poika valmistui kurssinsa parhaana.

Vuonna 1964 Seppo muutti maalta Kuopion kaupunkiin, jossa Raimo-veli (oik.) jo asui.






Oppeja oli hyvä olla varastossa, vaikka ei niitä ensimmäisessä työpaikassa tavaratalo Carlsonin varastomiehenä vielä tarvittukaan.


– Viimeisenä kurssipäivänä menin kyselykäynnille Carlsonille. Kerroin, että olen syntynyt Kolilla ja olen ahkera työntekijä. Se riitti hakemukseksi. Työt alkoivat heti seuraavana maanantaina. Palkka oli 170 markkaa kuukaudessa. Se vastaa vajaata 390 euroa vuoden 2023 tasossa. Palkasta puolet meni ruokaan ja asuntoon, joka oli 25 neliön hellahuone Savon vaneritehtaalla kirvesmiehenä työskentelevän Raimo-veljen ja Valion meijeriltä palkkaa saavan Annikki-vaimon kotona Männistönkatu 20:n puutalossa. Koti-Kolista muistuttivat ulkohuussi ja kylmä vesi.


– Silleen alkoi minun kaupunkilaistumiseni, Seppo muistelee 60 vuotta myö-hemmin Kallaveden rannan Rönön lähes 300-neliöisessä rivitaloasunnossaan.


Kuopion väkiluku hipoi 1960-luvun alussa 50 000:tta.


Aiemmin hankittu moottoripyöräkortti ajoi Sepon Carlsonilla traktorikuskiksi.


– Perässä vaihtelivat normaali- ja teräskuljetuskärry. Aluksi oli isossa kaupungissa vaikea löytää oikeat osoitteet ja työmaat. Tuli tulpattua välillä liikennettä, kun peruuttelin Carlsonin kellariin. Seppo suoritti Kuopiossa kuorma-autokortin. Ajopeliksi annettiin rättisitikka farmari Citroen 2 CV.


– Se oli mieluisa auto. Kuskasin asiakkaille myös Neulamäen panosvaraston dynamiittia.


Enää ei tarvinnut muistaa isän ohjetta dynyt oikeaan ja nallit vasempaan taskuun.


– Hommat hoituivat hyvin ja sain kiitosta monipuolisuudestani. Yhtenä työnä oli lasinleikkaus.


Ruokailu hoitui omilla eväillä.


– Usein hain kuuluisalta Kuopion torilta lounaaksi kaksi lihapiirakkaa ja yhden munkin. Maitoa piti olla puoli litraa.


Yllättäen Carlsonin omistaja ja johtaja Kalle Halonen haki Sepon varastolta vaateosastolle.


Seurasi tulevan yrittäjän ensimmäiset suoramyyntikokemukset.


– Siellä oli ruuhkaa tikkitakkien myynnissä. Myin niitä 1015 kappaletta, mutta en osannut pakata hyvin. Toisten piti auttaa. Johtaja Halonen oli kuitenkin tyytyväinen.


– Hän kiitti työstä ja sanoi, että minusta voisi tulla hyvä myyjä. Pyysi kirjoittamaan nimenikin muistiin. Jännitin vastausta, jota ei onneksi koskaan tullut.


– Myyjän ura jäi siihen tuuraukseen. Se oli hyvä, sillä mielessä välkkyi jo teknisen koulun opinnot, kun varastotyöt olivat yksinkertaisia, tylsiä ja huonopalkkaisia.


Lähtöpäätöstä vauhditti tämäkin:


– Pyysin lisää palkkaa monipuolisuuteni takia, mutta enpä saanut.


– Olin jo suunnitellut menoa harjoittelijaksi Savon Itkonniemen vaneritehtaalle heti kun täytän 18 vuotta, koska tekuun vaadittiin kolmen vuoden työharjoittelu. Kun haku ei tärpännyt, Seppo vaihtoi taktiikkaa:

